CELEX: 52020PC0331
Language: hr
Date: 2020-07-23
Title: Prijedlog PROVEDBENE ODLUKE VIJEĆA o izmjeni Provedbene odluke 2012/232/EU kojom se Rumunjskoj odobrava primjena mjera odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 23.7.2020.
            COM(2020) 331 final
            2020/0149(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke 2012/232/EU kojom se Rumunjskoj odobrava primjena mjera odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost („Direktiva o PDV-u”)
                  1
                Vijeće, odlučujući jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom koji je Komisija zaprimila 13. ožujka 2020. Rumunjska je zatražila produljenje odstupanja od članka 168. Direktive o PDV-u kako bi mogla nastaviti ograničavati pravo na odbitak pretporeza na troškove povezane s motornim vozilima. U skladu s člankom 395. stavkom 2. Direktive o PDV-u Komisija je dopisom od 2. travnja 2020. obavijestila ostale države članice o zahtjevu Rumunjske. Pismom od 3. travnja 2020. Komisija je obavijestila Rumunjsku da ima sve informacije koje smatra potrebnima za procjenu zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Člankom 168. Direktive o PDV-u predviđeno je da porezni obveznik ima pravo na odbitak PDV-a obračunanog pri kupnji izvršenoj u svrhu transakcija koje podliježu porezu. Člankom 26. stavkom 1. točkom (a) te direktive propisano je da se korištenje robe koja je dio imovine poduzeća u privatne svrhe smatra isporukom usluga uz naknadu ako se PDV za tu robu mogao odbiti. Tim se sustavom omogućuje povrat prvotno odbijenog PDV-a kad je riječ o upotrebi u privatne svrhe. 
            
            
               U slučaju osobnih automobila taj je sustav teško primijeniti, posebno stoga jer je teško odrediti granicu između privatne i poslovne upotrebe. Čuvanje evidencije dodatno je opterećenje i poduzeća i uprave, koji je moraju ažurirati i provjeravati. 
            
            
               Rumunjskoj je trenutačno na temelju Provedbene odluke Vijeća 2012/232/EU
                  2
                odobreno ograničiti na 50 % pravo na odbitak PDV-a na kupnju, stjecanje unutar Zajednice, uvoz, unajmljivanje ili leasing motornih cestovnih vozila i s tim povezane troškove. Neke su kategorije vozila posebno isključene iz ovog ograničenja, kao što su vozila koja se koriste isključivo za hitne slučajeve, sigurnosna vozila ili vozila za pružanje kurirskih usluga, vozila koja koriste agenti, taksiji, vozila koja auto-škole upotrebljavaju za podučavanje, vozila koja se daju u najam ili zakup ili koja se upotrebljavaju kao roba za trgovanje. Poduzeća su istodobno oslobođena obveze knjiženja privatne uporabe u porezne svrhe. Provedbenom odlukom Vijeća (EU) 2015/156
                  3
                Rumunjskoj je odobreno da nastavi primjenjivati posebnu mjeru do 31. prosinca 2017. Razdoblje valjanosti te odluke produljeno je do 31. prosinca 2020. Provedbenom odlukom Vijeća (EU) 2017/2012 od 7. studenoga 2017.
                  4
                
            
            
               Stoga je Rumunjska zatražila da joj se odobri da nastavi ograničavati pravo odbitka na određeni postotak te da istodobno poslovne subjekte oslobodi od obračunavanja poreza na privatnu uporabu. Rumunjska je obavijestila Komisiju da je obrazloženje za produljenje mjere uglavnom jednako onom opisanom u prvotnom zahtjevu. U skladu s člankom 4. stavkom 2. Odluke Vijeća 2012/232/EU Rumunjska je dostavila izvješće o ograničenju odbitka koje primjenjuje. Rumunjska je iznijela da spomenuta mjera postiže svoju svrhu i dodala da će izbjegavanje plaćanja poreza koje je u ovom području zabilježeno prije uvođenja mjere biti problem koji bi se vjerojatno opet pojavio ako se primjena mjere ne bi produljila. Prema dostavljenim podacima, u Rumunjskoj je udio malih poduzeća visok: 99,7 % svih poduzeća aktivnih u industrijskom sektoru, građevinskom sektoru ili uslužnom sektoru u 2017. bila su mala ili srednja poduzeća; a aktivna poduzeća s do devet zaposlenika činila su 89,4 % svih gospodarskih i socijalnih subjekata aktivnih u tim sektorima. Rumunjska tvrdi da se automobil u vlasništvu takvih poduzeća u praksi često upotrebljava i za poslovne i za osobne potrebe.
            
            
               Iz informacija koje je dostavila Rumunjska također proizlazi da ograničenje od 50 % i dalje odražava kako porezni obveznici u Rumunjskoj općenito upotrebljavaju vozila u poslovne i privatne svrhe te bi se stoga to ograničenje i dalje trebalo smatrati primjerenim. 
            
            
               Odstupanje bi vremenski bilo ograničeno na razdoblje do 31. prosinca 2023. kako bi se moglo ocijeniti odražava li ograničenje na 50 % još uvijek točno ukupni odnos između poslovne i privatne uporabe. Zahtjev za produljenje trebao bi biti popraćen izvješćem koje uključuje preispitivanje primijenjenog postotka, koje bi zajedno s tim zahtjevom trebalo poslati Komisiji do 31. ožujka 2023. 
            
            
               •Dosljednost s postojećim odredbama politike u tom području
            
            
               Slična odstupanja u pogledu prava na odbitak odobrena su drugim državama članicama. 
            
            
               Člankom 176. Direktive o PDV-u propisuje se da Vijeće utvrđuje za koje se troškove ne daje pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji izvjestan broj odredbi „u mirovanju” kojima se ograničava pravo na odbitak u vezi s osobnim automobilima. 
            
            
               
                  Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                     5
                  , to je odstupanje primjereno primjenjivati do usklađenja tih pravila na razini EU-a. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u. 
            
            
               •Supsidijarnost (za neisključivu nadležnost) 
            
         
         
            
               S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Načelo supsidijarnosti stoga se ne primjenjuje. 
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               
                  S obzirom na ograničeno područje primjene odstupanja, posebna mjera proporcionalna je cilju koji se želi postići, a to je spriječiti određene oblike utaje ili izbjegavanja poreza. Konkretno, s obzirom na mogućnost da poduzeća prijave prenisku poreznu obvezu i na to da provjera podataka o kilometraži opterećuje porezna tijela, ograničenje na 50 % pojednostavnilo bi naplatu PDV-a u određenom sektoru.
               
            
            
               •Odabir instrumenta
            
            
               
                  Predloženi instrument: provedbena odluka Vijeća.
               
               
                  Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća koje odlučuje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
            
               •Savjetovanja s dionicima
            
            
               
                  Ovaj prijedlog temelji se na zahtjevu koji je podnijela Rumunjska i odnosi se samo na tu državu članicu. 
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima. 
               
            
            
               •Procjena učinka
            
            
               
                  Prijedlog je namijenjen suzbijanju utaje PDV-a te pojednostavnjenju postupka za naplatu poreza te stoga ima moguć pozitivan učinak i na poduzeća i na uprave. To su rješenje u Rumunjskoj prepoznali kao odgovarajuću mjeru i ono je usporedivo s drugim prošlim i sadašnjim odstupanjima.
               
            
            
               4.UTJECAJ NA PRORAČUN
            
            
               
                  Prijedlog neće negativno utjecati na proračun EU-a.
               
            
            
               5.DRUGI ELEMENTI
            
            
               
                  Prijedlog sadržava klauzulu o vremenskom ograničenju valjanosti; utvrđen je automatski rok 31. prosinca 2023.
               
               
                  Ako Rumunjska zatraži još jedno produljenje mjere odstupanja nakon 2023., Komisiji bi najkasnije do 31. ožujka 2023. zajedno sa zahtjevom za produljenje trebala dostaviti novo izvješće o evaluaciji.
               
            
         
         
            
               2020/0149 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke 2012/232/EU kojom se Rumunjskoj odobrava primjena mjera odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  6
               , a posebno njezin članak 395.,
            
            
               uzimajući u obzir prijedlog Europske komisije,
            
            
               budući da:
            
            
               (1)Člankom 168. Direktive 2006/112/EZ utvrđuje se pravo poreznih obveznika na odbitak poreza na dodatnu vrijednost (PDV) naplaćenog za isporuku robe i usluga koje su primili u svrhu svojih oporezovanih transakcija. U skladu s člankom 26. stavkom 1. točkom (a) te direktive korištenje imovine određenog poduzeća u privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera, smatra se isporukom usluga.
            
            
               (2)Provedbenom odlukom Vijeća 2012/232/EU
                  7
                Rumunjskoj je do 31. prosinca 2014. odobreno da ograničava na 50 % pravo na odbitak PDV-a na kupnju, stjecanje unutar Zajednice, uvoz, najam ili leasing određenih motornih cestovnih vozila, kao i na troškove povezane s tim vozilima, uključujući gorivo, kad se ona ne koriste isključivo u poslovne svrhe te da porezne obveznike oslobodi obveze da se korištenje takvim vozilima u neposlovne svrhe smatra isporukom usluga u skladu s člankom 26. stavkom 1. točkom (a) Direktive 2006/112/EZ Provedbenom odlukom Vijeća (EU) 2015/156
                  8
                Rumunjskoj je odobren nastavak primjene mjera odstupanja do 31. prosinca 2017. Provedbenom odlukom Vijeća (EU) 2017/2012
                  9
                Rumunjskoj je odobrena primjena mjera odstupanja do datuma stupanja na snagu pravila Unije kojima se utvrđuje koji troškovi povezani s motornim cestovnim vozilima ne daju pravo na potpuni odbitak PDV-a ili do 31. prosinca 2020., ovisno o tome što nastupi ranije. 
            
            
               (3)Dopisom evidentiranim pri Komisiji 13. ožujka 2020. Rumunjska je zatražila odobrenje za produljenje primjene mjere odstupanja od članka 26. stavka 1. točke (a) i članka 168. Direktive 2006/112/EZ kako bi nastavila ograničavati pravo na odbitak za izdatke povezane s određenim motornim cestovnim vozilima koja se ne upotrebljavaju isključivo u poslovne svrhe. 
            
            
               (4)Primjenom paušalne postotne stope za iznos PDV-a na izdatke koji su prihvatljivi za odbitak povezane s cestovnim motornim vozilima koja se ne upotrebljavaju isključivo u poslovne svrhe pojednostavnjuje se postupak naplate PDV-a.
            
            
               (5)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 2. travnja 2020. obavijestila ostale države članice o zahtjevu Rumunjske. Pismom od 3. travnja 2020. Komisija je obavijestila Rumunjsku da ima sve informacije koje smatra potrebnima za procjenu zahtjeva.
            
            
               (6)U skladu s člankom 4. stavkom 2. Provedbene odluke 2012/232/EU Rumunjska je Komisiji uz zahtjev za produljenje podnijela izvješće o primjeni te provedbene odluke. Na temelju trenutačno dostupnih informacija Rumunjska smatra da je ograničenje od 50 % i dalje opravdano i prikladno. 
            
            
               (7)Produljenje mjera odstupanja trebalo bi ograničiti na vrijeme potrebno za procjenu djelotvornosti tih mjera i primjerenosti ograničenja postotka. Rumunjskoj bi stoga trebalo odobriti nastavak primjene mjera odstupanja do 31. prosinca 2023.
            
            
               (8)U slučaju da Rumunjska smatra da je potrebno produljenje odobrenja nakon 2023., ona bi trebala do 31. ožujka 2023. Komisiji dostaviti zahtjev za produljenje, zajedno s izvješćem koje će obuhvaćati preispitivanje primijenjenog postotka ograničenja.
            
            
               (9)Mjere odstupanja imat će samo zanemariv učinak na sveukupni prihod od poreza koji Rumunjska prikupi u fazi konačne potrošnje i neće imati negativan učinak na vlastita sredstva Unije koja proizlaze iz PDV-a.
            
            
               (10)Provedbenu odluku 2012/232/EU trebalo bi na odgovarajući način izmijeniti,
            
            
               DONIJELO JE OVU ODLUKU: 
            
         
         
            
               Članak 1.
            
            
               Članak 4. Provedbene odluke 2012/232/EU zamjenjuje se sljedećim:
            
            
               „Članak 4.
            
            
               1.Ova Odluka prestaje vrijediti na datum stupanja na snagu pravila Unije kojima se utvrđuje koji troškovi povezani s motornim cestovnim vozilima ne daju pravo na potpuni odbitak PDV-a ili 31. prosinca 2023., ovisno o tome što nastupi ranije.
            
            
               2.Zahtjev za produljenje mjera odstupanja predviđenih u ovoj Odluci podnosi se Komisiji do 31. ožujka 2023.
            
            
               Uz takav zahtjev mora biti priloženo izvješće koje uključuje preispitivanje ograničenja postotka koje se primjenjuje na pravo na odbitak PDV-a na temelju ove Odluke.” 
            
            
               Članak 2.
            
            
               Ova je Odluka upućena Rumunjskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Provedbena odluka Vijeća 2012/232/EU od 26. travnja 2012. kojom se Rumunjskoj odobrava primjena mjera odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 117, 1.5.2012., str. 7.).  
               
               
                  
                     (3)
                  
                        Provedbena odluka Vijeća (EU) 2015/156 od 27. siječnja 2015. o produljenju razdoblja valjanosti Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 26, 31.1.2015., str. 27.).
               
               
                  
                     (4)
                  
                        Provedbena odluka Vijeća (EU) 2017/2012 od 7. studenog 2017. o produljenju razdoblja valjanosti Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 292, 10.11.2017., str. 57.–58.).
               
               
                  
                     (5)
                  
                        COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014.
                  
                  (SL C 153, 21. 5. 2014., str. 3.) 
               
               
                  
                     (6)
                  
                        SL L 347, 11.12.2006., str. 1. 
               
               
                  
                     (7)
                  
                        Provedbena odluka Vijeća 2012/232/EU od 26. travnja 2012. kojom se Rumunjskoj odobrava primjena mjera odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 117, 1.5.2012., str. 7.) 
               
               
                  
                     (8)
                  
                        Provedbena odluka Vijeća (EU) 2015/156 od 27. siječnja 2015. o produljenju razdoblja valjanosti Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 26, 31.1.2015., str. 27.).
               
               
                  
                     (9)
                  
                        Provedbena odluka Vijeća (EU) 2017/2012 od 7. studenog 2017. o produljenju razdoblja valjanosti Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 292, 10.11.2017., str. 57.).